答孔武仲
作者：蘇轍
朝代：宋

paragraphs: 飛霜委中林，不廢長松綠。
驚風振川野，未省勁草伏。
我貧客去盡，君來常不速。
愧君贈桃李，永願報瓊玉。
我性本山林，苦學筆空禿。
驊騮塞康莊，病足顧難逐。
錦文衒華藻，敝褐非所續。
家有五車書，恨不十年讀。
濟南昔相遇，我齒三十六。
談諧傾蓋間，還往白首熟。
從君飲濁酒，過我飯脫粟。
西湖多菼薍，白晝下鴻鵠。
城西野人居，柴門擁修竹。
後車載鴟夷，下馬瀉醽醁。
醉眠卧荒草，空洞笑便腹。
疏狂一如此，豈望世收錄。
別來今幾何，歸期已屢卜。
西南有薄田，茅舍清溪曲。
耕耘三男子，伏臘當自足。
君能遠相尋，布衣巾一幅。